b"\n_START_ARTICLE_\nElitestyrker vs specialstyrker\n_START_SECTION_\nForhistorie\n_START_PARAGRAPH_\nOldtidens konger havde alle en livvagt, som var s\xc3\xa6rligt udvalgt og tr\xc3\xa6net til denne s\xc3\xa6rlige opgave. Den mest kendte eliteenhed fra oldtiden er nok Pr\xc3\xa6torianergarden, de romerske kejseres livvagt. De var dog ofte lige s\xc3\xa5 meget b\xc3\xb8dler eller snigmordere, der skulle skaffe kejserens personlige fjender eller rivaler af vejen eller m\xc3\xa5ske kejseren selv. Et eksempel p\xc3\xa5 dette kan ses i filmen Gladiator med Russel Crowe i hovedrollen. I virkeligheden var det netop pr\xc3\xa6torianerne, der dr\xc3\xa6bte kejser Commodus. I Det Gamle Testamente i Bibelen kan man l\xc3\xa6se om Kong Davids helte. En enhed p\xc3\xa5 30 mand, som var n\xc3\xa6rmest uovervindelige i kamp. Vores eget J\xc3\xa6gerkorps er heller ikke af nyere dato. Det oprindelige korps g\xc3\xa5r tilbage til 1651, da der var brug for sm\xc3\xa5 specialkorps, der kunne g\xc3\xb8re livet surt for svenskerne. Det amerikanske marinekorps stammer tilbage fra Uafh\xc3\xa6ngighedskrigen 1775-83 og er s\xc3\xa5ledes liges\xc3\xa5 gammelt som nationen.\n_START_SECTION_\nElitestyrker\n_START_PARAGRAPH_\nBetegnelsen elitestyrke kan v\xc3\xa6re bredt d\xc3\xa6kkende, og en eliteenhed kan komme fra alle v\xc3\xa5benb\xc3\xa6rende dele af et lands v\xc3\xa6bnede styrker. Det er ogs\xc3\xa5 sommetider blevet misbrugt af forskellige \xc3\xa5rsager, enten for at give et land, en enhed eller m\xc3\xa5ske en milit\xc3\xa6r eller politisk leder et sk\xc3\xa6r af at v\xc3\xa6re noget stort i andres \xc3\xb8jne. Dette var tilf\xc3\xa6ldet med Italiens diktator Benito Mussolini under 2. verdenskrig. Det modsatte kan ogs\xc3\xa5 v\xc3\xa6re tilf\xc3\xa6ldet og bliver det af de diametralt modsatte \xc3\xa5rsager. En enhed bliver tr\xc3\xa6net, v\xc3\xa6bnet og indsat p\xc3\xa5 samme vilk\xc3\xa5r som resten af h\xc3\xa6ren, men alligevel k\xc3\xa6mper den p\xc3\xa5g\xc3\xa6ldende enhed med st\xc3\xb8rre mod og risikovilje. Den israelske Golan Brigade (ogs\xc3\xa5 kendt som 1. brigade) er et eksempel p\xc3\xa5 en enhed, der ikke er specielt udset, v\xc3\xa6bnet og tr\xc3\xa6net til opgaven. Men gennem enhedens indsats i kamphandlinger er den blevet en eliteenhed. I den R\xc3\xb8de H\xc3\xa6r blev s\xc3\xa5danne regimenter udn\xc3\xa6vnt til garderregimenter. De mest kendte elitestyrker i verden er enheder som f.eks. US Marines, Rangerregimentet ogs\xc3\xa5 kendt under navnet United States Army Rangers, 101. og 82. luftb\xc3\xa5rne divisioner, hvor de tre sidstn\xc3\xa6vnte er enheder i den amerikanske h\xc3\xa6r. Den 101. division er dog ikke l\xc3\xa6ngere en faldsk\xc3\xa6rmsdivision, men det som amerikanerne kalder en Air Assault Division. Divisionen benytter sig i stor udstr\xc3\xa6kning af helikoptere og udf\xc3\xb8rte under Golfkrigen historiens st\xc3\xb8rste helikopterangreb, da de anlagde en midlertidig base 70 km inde p\xc3\xa5 irakisk omr\xc3\xa5de. Den israelske faldsk\xc3\xa6rmsj\xc3\xa6ger-brigade (hebr.: Hativat HaTzanhanim), de britiske Parachute Regiment, (ikke at forveksle med Special Air Service, SAS, der er en decideret specialstyrke) og Royal Marines.\n_START_SECTION_\nSpecialstyrker\n_START_PARAGRAPH_\nSpecialstyrker er derimod ofte, som navnet siger, kendetegnet ved specialiserede egenskaber. Kendte specialstyrker er, foruden Storbritanniens 22. SAS Regiment, f.eks. det ligeledes britiske Special Boat Squadron, eller SBS, det tyske Grenzschutzgruppe 9 (GSG9), det franske Groupe d'intervention de la Gendarmerie nationale (GIGN), de amerikanske Navy SEALs og Delta Force, de israelske Sayaretgrupper, de russiske Spetsnazstyrker og Alfa-enheden samt de danske Fr\xc3\xb8mandskorpset og J\xc3\xa6gerkorpset der er specialoperationsstyrker, samt Sirius-patruljen og SSR der er specialstyrker. Skillelinien mellem elite- og specialstyrker siges at v\xc3\xa6re vag. Der er dog nogle kendetegn, der klart adskiller disse to betegnelser:\n_START_SECTION_\nOptagelseskrav\n_START_PARAGRAPH_\nOptagelseskravene er ikke s\xc3\xa5 skrappe til en elitestyrke som til en specialenhed. Det amerikanske marinekorps sender sine rekrutter i s\xc3\xa5kaldte recruit depots, rekruttr\xc3\xa6ningslejre, hvor de gennemg\xc3\xa5r intensiv milit\xc3\xa6r tr\xc3\xa6ning gennem nogle m\xc3\xa5neder, faktisk p\xc3\xa5 samme m\xc3\xa5de som danske rekutter bliver tr\xc3\xa6net, bare meget h\xc3\xa5rdere. P\xc3\xa5 et s\xc3\xa5dant sted er der flere hundrede rekrutter, der alle er p\xc3\xa5 et vist niveau i tr\xc3\xa6ningen, men de er blevet optaget i korpset. P\xc3\xa5 samme m\xc3\xa5de med Rangerskolen, hvor mange hundrede soldater gennemg\xc3\xa5r tr\xc3\xa6ning p\xc3\xa5 samme tid p\xc3\xa5 et meget stort areal. Optagelseskravene er generelt meget h\xc3\xb8jere til specialstyrker, og kun f\xc3\xa5 kan honorere dem. F.eks. best\xc3\xa5r kun ca. 2-8\xc2\xa0% af ans\xc3\xb8gerne til Special Air Service 22. Regiment, mens den tilsvarende procentdel for ans\xc3\xb8gere til det danske J\xc3\xa6gerkorps m\xc3\xa5ske er lidt lavere. En j\xc3\xa6geraspirant er f\xc3\xb8rst optaget i J\xc3\xa6gerkorpset, n\xc3\xa5r han har gennemf\xc3\xb8rt optagelsespr\xc3\xb8verne og aspiranttiden tilfredsstillende og bliver f\xc3\xb8rst egentlig j\xc3\xa6ger senere.\n_START_SECTION_\nEnhedsst\xc3\xb8rrelser\n_START_PARAGRAPH_\nElitestyrker inds\xc3\xa6ttes i st\xc3\xb8rre enheder: kompagni- og bataljonsst\xc3\xb8rrelse eller endnu st\xc3\xb8rre, og de k\xc3\xa6mper p\xc3\xa5 mere konventionel m\xc3\xa5de med inds\xc3\xa6ttelse af luftst\xc3\xb8tte og m\xc3\xa5ske ogs\xc3\xa5 kampvogne. Under invasionen af Saipan i juni 1944 indsatte amerikanerne 60.000 marineinfanterister i tre divisioner. Da amerikanerne angreb Kabuls lufthavn i december 2003, anvendtes faldsk\xc3\xa6rmstropper i meget stort omfang. Mange af de enheder, der k\xc3\xa6mpede ved fronterne under 2. verdenskrig, i b\xc3\xa5de regimenter og divisioner, var eliteenheder. Specialstyrker er, som navnet siger, meget specialiserede b\xc3\xa5de i uddannelse, tr\xc3\xa6ning, bev\xc3\xa6bning, inds\xc3\xa6ttelse og opgaver. De inds\xc3\xa6ttes i sm\xc3\xa5 enheder, h\xc3\xb8jst 10 mand, b\xc3\xa5de under 2. verdenskrig og nu og er ofte meget sv\xc3\xa6re at finde for efters\xc3\xb8gningsstyrker. Disse efters\xc3\xb8gningsstyrker kan v\xc3\xa6re det danske hjemmev\xc3\xa6rn, forskellige politistyrker eller det britiske Hunterforce.\n_START_SECTION_\nUdrustning og bev\xc3\xa6bning\n_START_PARAGRAPH_\nEliteenhedens soldater er udstyret med en standardbev\xc3\xa6bning i form af en type riffel til de menige og mindre automatv\xc3\xa5ben til officererne samt de s\xc3\xa6dvanlige st\xc3\xb8ttev\xc3\xa5ben i form af maskingev\xc3\xa6rer, mort\xc3\xa9rer og raketstyr p\xc3\xa5 samme m\xc3\xa5de som almindelige enheder. Den \xc3\xb8vrige udrustning adskiller sig med nogle f\xc3\xa5 undtagelser ikke fra de almindelige enheders udrustning. En specialenhed p\xc3\xa5 m\xc3\xa5ske 5-6 personer er i mods\xc3\xa6tning til en eliteenhed ikke udstyret med en standardbev\xc3\xa6bning. Specialstyrker har netop den bev\xc3\xa6bning, der er velegnet til den givne opgave, og hver enkelt mand er i stand til at betjene samtlige v\xc3\xa5ben og det udstyr, enheden r\xc3\xa5der over. Udrustningen er, fra radiomateriel til de v\xc3\xa6rkt\xc3\xb8jer, sanitetsmanden r\xc3\xa5der over, af h\xc3\xb8jeste kvalitet, og en s\xc3\xa5dan enhed kan udrustes til alt lige fra en enkelt indsats til flere uger i felten. Under \xc3\xa9t g\xc3\xa6lder det for specialstyrker, at de ikke sl\xc3\xa6ber alt muligt med, men kun den bev\xc3\xa6bning og den udrustning, de skal bruge i forbindelse med den p\xc3\xa5g\xc3\xa6ldende operation. Det g\xc3\xa6lder ogs\xc3\xa5, selv hvis man synes, en soldat b\xc3\xa6rer rundt p\xc3\xa5 en rygs\xc3\xa6k, der er n\xc3\xa6sten lige s\xc3\xa5 stor, som han selv er, foruden v\xc3\xa5ben og basis p\xc3\xa5h\xc3\xa6ngt den personlige udrustning.\n_START_SECTION_\nInds\xc3\xa6ttelsesformer\n_START_PARAGRAPH_\nElitestyrker inds\xc3\xa6ttes i et normalt front- eller kampafsnit, dog ofte som spydspids og udf\xc3\xb8rer opgaven i samarbejde med andre konventionelle styrker. Et godt eksempel p\xc3\xa5 dette er den rolle, de amerikanske rangerenheder spillede i forbindelse med den allierede overgang over Rhinen i marts 1945, eller den rolle faldsk\xc3\xa6rmstropperne spillede under Operation Market Garden i september 1944. Under Yom Kippur krigen k\xc3\xa6mpede b\xc3\xa5de infanteri- og panserenheder fra Golan-brigaden ved det nordlige frontafsnit i Golanh\xc3\xb8jderne._NEWLINE_Specialstyrkers opgaver kan v\xc3\xa6re alle former for inds\xc3\xa6ttelse med mange form\xc3\xa5l bag fjendens linjer eller i forbindelse med antiterror opgaver. (Et eksempel er befrielsesaktionen ved den iranske ambassade i Princess Gate i London i 1980, udf\xc3\xb8rt af en enhed af Special Air Service). Dog inds\xc3\xa6ttes de aldrig i en normalt kamp- eller frontafsnit, dertil er de for f\xc3\xa5 og for v\xc3\xa6rdifulde. Eksempler p\xc3\xa5 inds\xc3\xa6ttelsesformer af specialstyrker kan v\xc3\xa6re f\xc3\xb8lgende: faldsk\xc3\xa6rme med b\xc3\xa5de iltspring fra f.eks. 10 km h\xc3\xb8jde og spring fra lav h\xc3\xb8jde med automatisk udl\xc3\xb8sning af faldsk\xc3\xa6rmen; helikoptere, b\xc3\xa5de med direkte lands\xc3\xa6tning og med rapelling og/eller fastroping og torpedob\xc3\xa5de eller hurtigg\xc3\xa5ende patruljeb\xc3\xa5de med vands\xc3\xa6tning langs en kyststr\xc3\xa6kning. Endelig er der ub\xc3\xa5den. De to sidstn\xc3\xa6vnte bruges mest af enheder som US Navy SEALs, Fr\xc3\xb8mandskorpset og det britiske SBS, Special Boat Squadron. Disse er de prim\xc3\xa6re inds\xc3\xa6ttelsesformer med helikopteren i en stadig mere fremtr\xc3\xa6dende rolle. En inds\xc3\xa6ttelsesmetode, vi normalt ikke forbinder med specialstyrker, er hundesl\xc3\xa6den. Men den anvendes af Sirius-patruljen, der afpatruljerer det barske og vidtstrakte Nord\xc3\xb8stgr\xc3\xb8nland. Deltagelse i denne s\xc3\xa6rlige enhed kr\xc3\xa6ver, foruden alt det der ellers kr\xc3\xa6ves af specialstyrker, en speciel st\xc3\xa6rk psyke og en solid humoristisk sans. Sirius-patruljen er i den s\xc3\xa6rlige situation, at den er en milit\xc3\xa6r specialenhed, der samtidig har politimyndighed i omr\xc3\xa5det.\n_START_SECTION_\nI hinandens bede\n_START_PARAGRAPH_\nSom n\xc3\xa6vnt i ovenst\xc3\xa5ende kapitel om inds\xc3\xa6ttelsesformer, inds\xc3\xa6ttes specialstyrker aldrig i almindelige kamp- eller frontafsnit pga. deres h\xc3\xb8je v\xc3\xa6rdi og relativt lave antal. Men det modsatte kan faktisk v\xc3\xa6re tilf\xc3\xa6ldet. Det m\xc3\xa5ske bedst kendte eksempel p\xc3\xa5 operationer foretaget i gr\xc3\xa5zonen mellem specialstyrker og eliteenheder er Operation Entebbe. Den israelske eliteenhed, Sayeret Matkal, blev indsat i en operation noget lignende SAS\xc2\xb4 befrielse af den iranske ambassade i Princess Gate. Alts\xc3\xa5 en enhed, der betegnes som v\xc3\xa6rende en eliteenhed, som udf\xc3\xb8rer en operation, der senere ville v\xc3\xa6re blevet tildelt en specialstyrke, m\xc3\xa5ske Sayeret Golani, for nu at blive i den israelske sammenh\xc3\xa6ng. At Sayeret Matkal udf\xc3\xb8rte opgaven til noget n\xc3\xa6r et 12-tal, siger noget om enhedens h\xc3\xb8je niveau, dens moral og risikovilje og noget om baglandet. Det er i \xc3\xb8vrigt noget, man oftere ser med israelske enheder end andre landes styrker: at almindelige troppeenheder bliver brugt i sammenh\xc3\xa6nge, der faktisk ligger p\xc3\xa5 niveau med eliteenheder, og eliteenheder bruges i specialstyrkesammenh\xc3\xa6ng. Det siger b\xc3\xa5de noget om gr\xc3\xa5zonen mellem es og sps og noget om israelske styrkers generelle niveau. Et andet tilf\xc3\xa6lde af blandinger er, at nogle eliteenheder har deres egen specialstyrke. Det g\xc3\xa6lder for den amerikanske 82. luftb\xc3\xa5rne division, som har en afdeling United States Army Special Forces underlagt divisionskommandoen. Et andet tilf\xc3\xa6lde er den amerikanske specialenhed Force Recon, som er underlagt US Marine Corps, og som virker i samarbejde med de almindelige marineinfanterienheder. Her er alts\xc3\xa5 to tilf\xc3\xa6lde af specialenheder, som er underlagt den st\xc3\xb8rre elitestyrkes kommando, da de er en del af denne."